《病中谢陆和夫馈药》
明代·唐桂芳

微暑不知夏，好风生层波。如何草径塞，返关养沉痾。

故人倏相草，感激良已多。手持千金剂，荡涤气未和。

须臾奏神效，勃勃衰颜酡。小儿强扶出，一鸟鸣岩阿。

平生精进念，功名敛一蓑。未虞即溘死，瘦骨高嵯峨。

明朝入城市，白日尘满靴。松根茯苓熟，早晚重来过。

作者简介：元明间歙县人，一名仲，字仲实，号白云，又号三峰。唐元子。少从洪焱祖学。元至正中，授崇安县教谕，南雄路学正。以忧归。朱元璋定徽州，召出仕，辞不就。寻摄紫阳书院山长。卒年七十有三。有《白云集》等。